มูดี้ส์และเฟดกดดันเงินบาทอ่อนค่า
ในสัปดาห์นี้ ทางสายงานธุรกิจตลาดทุนธนาคารกสิกรไทยคาดว่าค่าเงินบาทจะเคลื่อนไหวอยู่ในกรอบระหว่าง 30.30-30.70 บาทต่อเหรียญสหรัฐ เป็นกรอบในแนวโน้มอ่อนค่าตามคาดการณ์ว่าธนาคารกลางสหรัฐ (เฟด) จะชะลอมาตรการผ่อนคลายเชิงปริมาณ (QE) ในอนาคตอันใกล้ ในช่วงนี้ค่าเงินบาทผันผวนมาก
10 มิ.ย. 2556

ในสัปดาห์นี้ ทางสายงานธุรกิจตลาดทุนธนาคารกสิกรไทยคาดว่าค่าเงินบาทจะเคลื่อนไหวอยู่ในกรอบระหว่าง 30.30-30.70 บาทต่อเหรียญสหรัฐ เป็นกรอบในแนวโน้มอ่อนค่าตามคาดการณ์ว่าธนาคารกลางสหรัฐ (เฟด) จะชะลอมาตรการผ่อนคลายเชิงปริมาณ (QE) ในอนาคตอันใกล้ ในช่วงนี้ค่าเงินบาทผันผวนมาก
ขณะที่นักลงทุนซื้อขายเงินบาทด้วยความระมัดระวังมากขึ้น โดยในสัปดาห์ที่ผ่านมานักลงทุนทั่วโลกเริ่มมีความเชื่อมั่นมากขึ้นว่าสหรัฐมีแนวโน้มที่จะลดขนาดการเข้าซื้อพันธบัตรในอนาคต บวกกับสถาบันจัดอันดับความน่าเชื่อถือมูดี้ส์ได้กล่าวว่าอาจจะลดอันดับความน่าเชื่อถือของประเทศไทยลง เนื่องจากมีความกังวลเรื่องโครงการจำนำข้าวว่าอาจทำให้ระดับหนี้สินของรัฐบาลอยู่ในปริมาณที่สูงเกินไป ส่งผลให้ค่าเงินบาทในสัปดาห์นี้อ่อนค่าต่อเนื่องจากสัปดาห์ก่อน 
ภาวะหุ้นกู้ตลาดแรกกลุ่มก่อสร้างได้เปิดขายหุ้นกู้อันดับเครดิต BBB+ แก่นักลงทุนทั่วไป 4,000 ล้านบาท อัตราผลตอบแทน 5% อายุ 5 ปี 9 เดือน นักลงทุนสนใจจำนวนมาก ส่วนกลุ่มลีสซิงมีการเสนอขายหุ้นกู้ที่มีอันดับเครดิต A ให้นักลงทุนสถาบัน 500 ล้านบาท ให้อัตราผลตอบแทน 3.69% อายุ 4 ปี ในตลาดรอง กลุ่มหุ้นกู้ระยะสั้นมีปริมาณการซื้อขายที่สูงแบ่งเป็น 3 กลุ่ม คือ กลุ่มอายุ 12 ปี ที่มีอันดับความน่าเชื่อถือระดับ AAA อัตราผลตอบแทนปรับตัวลดลง 23 bps กลุ่มอายุ 12 ปีมีอันดับความน่าเชื่อถือ A+ อัตราผลตอบแทนปรับลดลง 13 bps จากสัปดาห์ที่ผ่านมา และอัตราผลตอบแทนของหุ้นกู้ระยะสั้นอายุไม่เกิน 1 ปี ที่มีอันดับความน่าเชื่อถือระดับ AAA ปรับลดลงประมาณ 12 bps
ทั้งนี้ ค่าเงินบาทในสัปดาห์ที่ผ่านมาเปิดตลาดที่ระดับ 30.37 บาทต่อเหรียญสหรัฐ เคลื่อนไหวในแนวโน้มอ่อนค่าตลอดสัปดาห์ จากข้อมูลเศรษฐกิจสหรัฐที่ออกมาดีกว่าตลาดคาด ทำให้นักลงทุนคงการคาดการณ์เกี่ยวกับการลดมาตรการ QE ส่งผลให้มีการขายหุ้นและพันธบัตรในประเทศออกมา แต่การเทขายชะลอตัวลงจากสัปดาห์ก่อนบ้าง โดยตลาดการเงินไทยยังคงเป็นไปในทิศทางเดียวกันกับสกุลเงินอื่นๆ ในเอเชียและอยู่ในกรอบแคบๆ 
ทั้งนี้ สำนักงานเศรษฐกิจการคลัง (สศค.) ได้แนะนำให้กระทรวงการคลังและธนาคารแห่งประเทศไทย (ธปท.) ติดตามสถานการณ์ค่าเงินและเตรียมกลยุทธ์การป้องกันเงินทุนไหลเข้าในรอบต่อไป และชี้ว่าแนวโน้มการเติบโตที่ดีของไทยและผลตอบแทนที่สูงน่าจะยังเป็นปัจจัยดึงดูดเงินทุนจากต่างประเทศให้เข้ามาลงทุน ณ วันศุกร์ เงินเหรียญสหรัฐ/บาท อยู่ที่ระดับ 30.57 
ด้านค่าเงินยูโร เปิดตลาดที่ระดับ 1.2982 เคลื่อนไหวในทิศทางที่แข็งค่าขึ้น จากดัชนีผู้จัดการฝ่ายซื้อภาคการผลิตสถาบัน ISM หดตัวอย่างไม่คาดคิดในเดือน พ.ค. ลดต่ำลงกว่าระดับ 50 เป็นครั้งแรกในรอบ 6 เดือน ส่งผลให้เงินเหรียญสหรัฐอ่อนค่าลงเมื่อเทียบกับสกุลเงินหลักทั้งหมด บวกกับดัชนีผู้จัดการฝ่ายซื้อภาคการผลิตของยูโรโซนออกมาดีกว่าตลาดคาด และธนาคารกลางยุโรปไม่ออกมาตรการกระตุ้นเศรษฐกิจเพิ่มเติม และมีมติคงอัตราดอกเบี้ยนโยบายไว้ที่ 0.5% ทำให้ตลาดมีความเชื่อมั่นในการฟื้นตัวทางเศรษฐกิจของกลุ่มประเทศในยูโรโซนมากขึ้น และยังไม่ส่งสัญญาณปรับอัตราดอกเบี้ยเงินฝากสำรองของธนาคารพาณิชย์ลดลงในระดับติดลบ ณ วันศุกร์ ยูโร/เหรียญสหรัฐ อยู่ที่ระดับ 1.3264 
ส่วนค่าเงินเยน เปิดตลาดที่ระดับ 100.35 เคลื่อนไหวในทิศทางแข็งค่าขึ้นอย่างรวดเร็ว หลังข้อมูลด้านการผลิตของสหรัฐออกมาอ่อนแอมากกว่าคาด เงินเหรียญสหรัฐต่อเยนปิดต่ำกว่าระดับ 100 ทดสอบแนวรับด้านล่างที่ 97 สะท้อนแนวโน้มการแข็งค่าของเงินเยนในช่วงระยะสั้น ด้านนายกรัฐมนตรีญี่ปุ่นยังไม่ส่งสัญญาณการดำเนินนโยบายทางเศรษฐกิจใหม่ ณ วันศุกร์ เหรียญสหรัฐ/เยน อยู่ที่ระดับ 95.57